Nou scandal cu Diana Șoșoacă în prim-plan. Senatoarea a refuzat să poarte mască și l-a salutat pe Viktor Orban de la tribuna Parlamentului.
Senatoarea Diana Șoșoacă, cunoscută militantă anti-vaccinare și contestatară a restricțiilor impuse de autorități a venit fără mască la microfonul Parlamentului, la ședința de învestire a Guvernului Cioloș. Senatoarea a început să țipe atunci când i s-a atras atenția că trebuie să poarte mască. Tot de la tribuna Parlamentului, Diana Șoșoacă a transmis un "salut cordial" pentru premierul Ungariei, Viktor Orban.
Senatoarea Diana Șoșoacă a început să țipe atunci când președintele de ședință i-a atras atenția că trebuie să poarte mască. Ea a invocat probleme de respirație și a spus că are o adeverință medicală care îi permite să nu poarte mască. Ulterior, Șoșoacă a ironizat-o pe Anca Dragu: "Pentru colegii de la USR spun jos masca! Vă ascunde ipocrizia!". La finalul intervenției sale, senatoarea i-a transmis un "salut cordial" premierului Ungariei, Viktor Orban: "Poate cândva vom avea şi noi un guvern naţionalist, după exemplul Ungariei", a transmis Diana Șoșoacă de la tribuna Parlamentului.